Vineri, 22 martie, seara, în jurul orei locale 20, sala de concerte Crocus din Moscova s-a transformat în scena unui atac sângeros, despre al cărui context se speculează încă. Bilanțul, în acest moment, spune că 137 de persoane au murit în masacru, dar mulți dintre cei răniți sunt încă în pericol să-și piardă viața. Cu toții veniseră pentru un concert al trupei rock Piknik, programat să înceapă la ora 21.
"Spală-te cu propriul tău sânge"
Rusia este, de atunci, în stare de șoc, lumea întreaga a transmis condoleanțe iar zvonurile și informațiile false n-au contenit să circule în tot acest timp. Suspecții, patru bărbați de origine tadjică, au fost aduși în fața unui tribunal din capitala Rusiei. Duminică seara au fost puși oficial sub acuzare de implicare în atacul terorist de către magistrații districtului Basmanîi. Luni dimineață au ajuns la tribunal. Erau plini de vânătăi și bandaje, semn că au fost bătuți în detenție. Îi așteaptă închisoarea pe viață - dar în spațiul public rusesc se vorbește și despre sentința capitală.
În același timp, rușii (dar nu numai ei) se întreabă de ce teroriștii au ales acest concert ca țintă a atacului. Și dacă au vizat și trupa Piknik.
"Nu te teme de nimic. Nu te teme de nimic. Fără foc, fără umbră. Nu mai ești un copil trandafiriu. Spală-te cu propriul tău sânge dimineața". Sunt câteva dintre versurile piesei "Nu te teme de nimic, nimic", pe care Piknik a lansat-o cu puține zile înaintea masacrului, pe 7 martie, pe canalul propriu de YouTube. Sună ca o profeție, mai ales în Rusia de astăzi.
"Exprimăm cele mai profunde condoleanțe familiilor și prietenilor victimelor. Ne rugăm pentru însănătoșirea grabnică a răniților. Suntem profund șocați de această tragedie teribilă și plângem alături de voi", a fost mesajul pe care membrii trupei l-au postat pe propria pagină de internet. Muzicienii au scăpat nevătămați pentru că au reușit să se ascundă în garderoba sălii de concerte.
Fondată în 1978 la Leningrad (actualul Sankt Petersburg) ca trupă de rock progresiv sub denumirea inițială Orion, Piknik este una dintre formațiile veterane ale scenei muzicale rusești. Ambele denumiri aveau rezonanță occidentală fără a deranja prea mult cenzura regimului totalitar comunist.
În anii '80, însă, Piknik a ajuns pe lista trupelor cărora le-au fost refuzate aparițiile publice majore. Inspirați de Led Zeppelin sau Rolling Stones, muzicienii și publicul lor se întâlneau în cluburi rock underground. Fiu al unui om de știință renumit și al unei apreciate pianiste, vocalistul și compozitorul Edmund Șkliarski, liderul trupei din 1982, pune mare preț pe rădăcinile sale poloneze și pe credința catolică. De la o vârstă fragedă, sursele sale de inspirație nu au fost doar Rolling Stones și The Animals, ci și poezia de avangardă rusă.
Muzicieni pro-război
În mai 2023, scriitorul și activistul naționalist rus Zahar Prilepin l-a lăudat pe liderul trupei pentru că sprijină activ "operațiunea specială" din Ucraina, inclusiv cu donații bănești. Aceasta este "poziția normală a unui rus, a unui muzician rus", ar fi fost răspunsul dat de muzician, o declarație neconsemnată dar care nu a fost niciodată infirmată de membrii trupei Piknik. Apariția pe o scenă renumită a Moscovei, precum Crocus, poate fi percepută drept o dovadă clară a loialității trupei față de puterea de stat rusă.
Odată cu începutul războiului împotriva Ucrainei, puterea de la Kremlin a cerut atașamentul tranșant al scenei rock și pop din Rusia. Muzicienii și trupele care au luat o poziție împotriva războiului - staruri precum Boris Grebenșikov ("Acvariu"), Iuri Șevciuk ("DDT") sau Zemfira - au fost nevoiți să părăsească țara și nu au mai fost difuzați în audiovizualul rusesc. Cea mai celebră vedetă a popului din fosta Uniune Sovietică, Alla Pugaciova, critică și ea tot din străinătate regimul lui Putin.
Vocile rămase loiale regimului, în schimb, sunt recompensate cu apariții și premii profitabile. Scoase la vânzare la prețuri între 100 și 300 de euro, cele aproximativ 6200 de bilete pentru concertul Piknik din 22 martie fuseseră aproape epuizate, la fel și a doua reprezentație, de sâmbătă. Trupa urma să fie acompaniată de o orchestră simfonică pe o "scenă cu un spectacol de lumini spectaculos", după cum promitea anunțul evenimentelor.
Dacă, însă, este sau nu vreo legătură între muzica celor de la Piknik și motivele atacatorilor rămâne un subiect de domeniul speculațiilor.
Sala de concerte a superlativelor
Centrul Crocus este o sală de concerte de ultimă generație, ridicată pe locul unui complex expozițional și a devenit pentru muzicienii ruși una dintre cele mai căutate scene din Moscova. Cu o capacitate de până la 10.000 de spectatori, incinta este ceva mai mică decât un stadion dar mult mai mare decât o sală de concert obișnuită. Pe scurt: un loc fără concurență în Moscova.
De când a fost dat în folosință, în 2009, Crocus Shopping Center a devenit rapid și una dintre cele mai importante săli de concerte din Rusia. Cei aproximativ 20 de kilometri de la Kremlin pot fi parcurși cu mașina - dacă nu sunt blocaje rutiere - în jumătate de oră, însă din suburbiile bogate aflate în partea de vest a metropolei accesul este mult mai la îndemână.
Pentru terorişti, în schimb, ar fi putut conta faptul că măsurile de securitate de la periferia orașului nu sunt la fel de stricte ca în centrul Moscovei.
Evenimentele culturale din Rusia au fost anulate
Crocus aparține oligarhului azero-rus Araz Ağalarov, cu o avere estimată la două miliarde de dolari strânsă în special în domeniul construcțiilor, și fiului său Emin, om de afaceri, muzician și fost ginere al actualului președinte din Azerbaidjan. La inaugurarea Crocus s-a zvonit că Ağalarov ar fi construit centrul comercial pentru a-i dărui fiului său propria scenă.
În ultimii ani, însă, Ağalarov Jr a lăsat pasiunea pentru muzică și s-a concentrat în primul rând pe dezvoltarea și marketingul complexului Crocus. De-a lungul anilor, aici au concertat Scorpions, Smokie, Pet Shop Boys, Nazareth, A-ha, dar și Sting, Elton John, Thomas Anders, Vanessa May și alții. În 2013, însuși Donald Trump a urcat pe scenă, invitat special la finala concursului "Miss Univers". De altfel, cei doi Ağalarov se laudă cu relația specială pe care o au cu fostul președinte american - se spune chiar că ar fi contribuit la primele contacte ale lui Putin cu Trump.
Vremurile de cosmopolitism au cam trecut. O lectură a programului evenimentelor găzduite de Crocus oferă o perspectivă asupra societății ruse, care fluctuează între refuzul realității și resemnare. Concertele muzicienilor agreați de regim alternează cu spectacolele de tobe japoneze și cu stand-up-uri pentru femei.
De vineri seară, toate evenimentele majore au fost anulate - nu numai la Crocus ci în întreaga Rusie. Teatrele, cinematografele și muzeele au rămas închise în weekend.